Broj: 711-I-803-M-88/23-02-24

Zagreb, 20. travnja 2023.

 **DARKO SAFTIĆ**

 Član uprave-direktor VELETRŽNICA RIBE

 POREČ društvo s ograničenom odgovornošću

 za ulov i trgovinu ribom

**Predmet: mišljenje na zahtjev obveznika Darka Saftića,**

 - daje se

Povjerenstvo za odlučivanje o sukobu interesa (dalje u tekstu: Povjerenstvo) dana 13. travnja 2023. pod brojem 711-U-3967-M-88/23-01-28 zaprimilo je zahtjev za davanjem mišljenja koji je podnio obveznik Darko Saftić, član uprave - direktor trgovačkog društva VELETRŽNICA RIBE POREČ društvo s ograničenom odgovornošću za ulov i trgovinu ribom.

U podnesenom zahtjevu obveznik postavlja upit smije li kao član uprave trgovačkog društva Veletržnica ribe Poreč d.o.o. primati naknadu od navedenog društva za volontersko obnašanje dužnosti, imajući u vidu činjenicu da je u zaposlen u Gradu Poreču kao službenik u stalnom radnom odnosu.

Povodom navedenog zahtjeva, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“, broj 143/21, u daljnjem tekstu: ZSSI) na 5. sjednici održanoj 20. travnja 2023., obvezniku daje mišljenje, kako slijedi.

Člankom 17. stavkom 1. ZSSI/21-a propisano je da za vrijeme obnašanja javne dužnosti na koju je izabran odnosno imenovan obveznik ne smije obnašati drugu javnu dužnost, osim ako drugu javnu dužnost obnaša po položaju ili je zakonom drukčije propisano.

Člankom 17. stavkom 2. ZSSI/21-a propisano je da obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

U ovom slučaju utvrđeno je da je Darko Saftić kao član uprave direktor trgovačkog društva kojem je osnivač jedinica lokalne samouprave obveznik sukladno članku 3. stavku 1. točki 40. ZSSI-a te da ga obvezuju odredbe navedenog zakona. Također je utvrđeno da je stalno zaposlen kao službenik u jedinici lokalne samouprave.

Zakonom o službenicima i namještenicima u lokalnoj i područnoj (regionalnoj) samoupravi („Narodne novine“, broj 86/08., 61/11., 4/18. i 112/19.) u članku 2. stavku 1. propisano je da poslove u upravnim odjelima i službama jedinica lokalne i područne (regionalne) samouprave obavljaju službenici i namještenici. Stavkom 2. istoga članka navedenog Zakona propisano je da su službenici osobe koje u upravnim tijelima lokalnih jedinica kao redovito zanimanje obavljaju poslove iz samoupravnog djelokruga lokalnih jedinica i poslove državne uprave povjerene tim jedinicama, u skladu s Ustavom i zakonom.

U odnosu na prirodu poslova službenika u jedinici lokalne samouprave, isti se obavljaju na način propisan odredbama navedenog Zakona, te se ne smatraju drugom javnom dužnošću u smislu odredbe članka 17. stavka 1. ZSSI/21-a.

Stoga nije sporno da obveznik uz volontersko obnašanje dužnosti člana uprave profesionalno obavlja i poslove službenika u jedinici lokalne samouprave.

Slijedom svega navedenog, obveznik može za volontersko obnašanje dužnosti člana uprave naprijed navedenog trgovačkog društva primati volontersku naknadu te uz njezino primanje može kao službenik i nadalje primati plaću. Zaključno, Povjerenstvo napominje da obveznik ne može uz volontersku naknadu primati i druge naknade za obnašanje navedene dužnosti zabranjene člankom 7. točkom d.) ZSSI-a poput božićnice, regresa, uskrsnice i slično, dok iste može primati kao službenik Grada Poreča.

PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Obveznik Darko Saftić, elektroničkom dostavom
2. Pismohrana